ประกาศกระทรวงมหาดไทย
ประกาศกระทรวงมหาดไทย
เรื่อง
การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ
ตามมติคณะรัฐมนตรี
เมื่อวันที่ ๒๖ เมษายน พ.ศ. ๒๕๕๔[๑]
 

อาศัยอำนาจตามความในมาตรา ๑๗ แห่งพระราชบัญญัติคนเข้าเมือง พ.ศ. ๒๕๒๒
รัฐมนตรีว่าการกระทรวงมหาดไทยโดยอนุมัติของคณะรัฐมนตรีตามมติคณะรัฐมนตรี
เมื่อวันที่ ๒๖ เมษายน พ.ศ. ๒๕๕๔ ออกประกาศไว้ ดังต่อไปนี้

ข้อ ๑ คนต่างด้าวที่จะได้รับอนุญาตให้เข้ามาอยู่ในราชอาณาจักรเป็นกรณีพิเศษ
ตามประกาศนี้หมายถึง คนต่างด้าวหลบหนีเข้าเมืองสัญชาติพม่า ลาว และกัมพูชา
ที่เข้ามาหรืออยู่ในราชอาณาจักรก่อนวันที่ประกาศนี้มีผลใช้บังคับ
และนายจ้างประสงค์จะรับเข้าทำงาน
รวมทั้งผู้ติดตามซึ่งเป็นบุตรของคนต่างด้าวดังกล่าวที่อายุไม่เกิน ๑๕ ปี
คนต่างด้าวหลบหนีเข้าเมืองสัญชาติพม่า ลาว และกัมพูชา
กลุ่มอื่นซึ่งได้มีมติคณะรัฐมนตรี มติสภาความมั่นคงแห่งชาติ หรือคำสั่งของกระทรวงมหาดไทย
กำหนดแนวทางปฏิบัติเป็นการเฉพาะไม่อยู่ในข่ายอนุญาตตามประกาศนี้

ข้อ ๒ ให้คนต่างด้าวตามข้อ ๑ ดำเนินการดังนี้
(๑) ไปรายงานตัวต่อนายทะเบียนกรุงเทพมหานคร นายทะเบียนจังหวัด
นายทะเบียนอำเภอหรือนายทะเบียนท้องถิ่น ณ ท้องที่ที่คนต่างด้าวอาศัยอยู่
ในระยะเวลาระหว่างวันที่ ๑๕ มิถุนายน พ.ศ. ๒๕๕๔ ถึงวันที่ ๑๔ กรกฎาคม พ.ศ. ๒๕๕๔
สำหรับกิจการประมงให้ไปรายงานตัวได้ถึงวันที่ ๑๓ สิงหาคม พ.ศ. ๒๕๕๔
เพื่อจัดทำทะเบียนประวัติและบัตรประจำตัวตามกฎหมายว่าด้วยการทะเบียนราษฎร
ตามเงื่อนไข และวิธีการ ที่ผู้อำนวยการทะเบียนกลาง กรมการปกครอง กำหนด
ทั้งนี้ ให้นายจ้างเป็นผู้นำคนต่างด้าวไปรายงานตัว
และในระหว่างการจัดทำทะเบียนประวัติมิให้เคลื่อนย้ายไปยังท้องที่จังหวัดอื่น
(๒)
ให้ยื่นขอรับใบอนุญาตทำงานต่อนายทะเบียนตามกฎหมายว่าด้วยการทำงานของคนต่างด้าวตามเงื่อนไขและระยะเวลาที่อธิบดีกรมการจัดหางานประกาศกำหนด
ยกเว้นผู้ติดตามซึ่งเป็นบุตรของคนต่างด้าวดังกล่าวที่อายุไม่เกิน ๑๕ ปี

ข้อ ๓ มิให้นำมาตรา ๕๔
แห่งพระราชบัญญัติคนเข้าเมือง พ.ศ. ๒๕๒๒ มาใช้บังคับแก่คนต่างด้าวตามข้อ ๑
ที่ได้ดำเนินการตามหลักเกณฑ์ตามข้อ ๒ แห่งประกาศนี้แล้ว ซึ่งได้รับอนุญาตให้อยู่ในราชอาณาจักรเป็นการชั่วคราวเพื่อรอการส่งกลับ
ตามระยะเวลาที่ได้รับอนุญาตให้ทำงาน ทั้งนี้ ไม่เกินวันที่ ๑๔ มิถุนายน พ.ศ. ๒๕๕๕

ข้อ ๔ การอนุญาตให้คนต่างด้าวอยู่ในราชอาณาจักรได้เป็นการชั่วคราวตามประกาศนี้เป็นอันสิ้นผลในกรณีอย่างใดอย่างหนึ่ง
ดังต่อไปนี้
(๑) เป็นโรคต้องห้ามตามที่กระทรวงสาธารณสุขประกาศกำหนด หรือเป็นผู้ที่สุขภาพไม่สมบูรณ์แข็งแรงที่เป็นอุปสรรคต่อการทำงานโดยอยู่ในดุลยพินิจของแพทย์
(๒) ต้องโทษจำคุกตามคำพิพากษาถึงที่สุดของศาล
เว้นแต่ความผิดซึ่งได้กระทำโดยประมาทหรือความผิดลหุโทษ
(๓) ออกนอกเขตพื้นที่จังหวัดโดยไม่ได้รับอนุญาตตามข้อ ๖ เว้นแต่
(ก) ได้รับอนุญาตทำงานรับใช้ในบ้าน
ให้เคลื่อนย้ายออกนอกเขตท้องที่จังหวัดที่ได้รับอนุญาต เพื่อติดตามนายจ้าง สามี
หรือภรรยาของนายจ้างไปทำหน้าที่การงานที่รับผิดชอบ โดยนายจ้าง สามี
หรือภรรยาของนายจ้างและลูกจ้างจะต้องเดินทางไปด้วยกัน และต้องแสดงบัตรประจำตัวต่อพนักงานเจ้าหน้าที่ทุกครั้งที่มีการขอตรวจสอบ
(ข)
ได้รับอนุญาตทำงานในกิจการประมงหรือขนถ่ายสินค้าทางน้ำให้เคลื่อนย้ายออกนอกท้องที่จังหวัดที่ได้รับอนุญาตโดยทางเรือ
เพื่อไปทำงานในท้องที่ทุกแห่งที่มีท่าเรือทำการประมงทะเลหรือในเส้นทางที่เป็นปกติทางการค้าของกิจการขนถ่ายสินค้าได้
ทั้งนี้
มิให้ออกนอกเขตบริเวณท่าเรือที่ทำการประมงทะเลหรือขนถ่ายสินค้า
สำหรับการสิ้นผลการอนุญาตให้อยู่ในราชอาณาจักรได้เป็นการชั่วคราว
ของผู้ติดตามซึ่งเป็นบุตรที่อายุไม่เกิน ๑๕ ปี ให้เป็นไปตามเงื่อนไขที่บังคับใช้กับบิดาหรือมารดา

ข้อ ๕ ให้ปลัดกระทรวงมหาดไทยหรือผู้ซึ่งได้รับมอบหมายมีอำนาจเพิกถอนการอนุญาตให้อยู่ในราชอาณาจักรได้เป็นการชั่วคราวของคนต่างด้าวตามประกาศนี้
ในกรณีที่หน่วยงานด้านความมั่นคงหรือการรักษาความสงบเรียบร้อยรายงานว่าคนต่างด้าวดังกล่าวมีพฤติการณ์ที่ขัดต่อความสงบเรียบร้อยหรือศีลธรรมอันดีของประชาชน
หรือมีพฤติการณ์น่าเชื่อว่าเป็นภัยต่อสังคมหรือจะก่อเหตุร้ายให้เกิดอันตรายต่อความสงบสุข
หรือความปลอดภัยของประชาชน หรือความมั่นคงแห่งราชอาณาจักร

ข้อ ๖ เมื่อมีเหตุจำเป็นต้องออกนอกเขตจังหวัดที่ได้จัดทำทะเบียนประวัติ
หรือจังหวัดที่ได้รับอนุญาตให้ทำงาน เพื่อปฏิบัติตามกฎหมาย ระเบียบ ข้อบังคับ
เป็นพยานศาล ได้รับหมายเรียกจากพนักงานสอบสวน
มีหนังสือเรียกตัวจากหน่วยงานของรัฐในสังกัดกระทรวงแรงงาน หรือเพื่อการรักษาพยาบาล
คนต่างด้าวและผู้ติดตามจะออกนอกเขตจังหวัดได้เมื่อได้รับอนุญาตจากปลัดกระทรวงมหาดไทยหรือผู้ซึ่งได้รับมอบหมายในเขตท้องที่กรุงเทพมหานคร
หรือได้รับอนุญาตจากผู้ว่าราชการจังหวัดหรือผู้ซึ่งได้รับมอบหมายในเขตท้องที่จังหวัดอื่น
สำหรับการเคลื่อนย้ายออกนอกเขตพื้นที่เพื่อการทำงานให้เป็นไปตามเงื่อนไขที่กรมการจัดหางานประกาศกำหนด
และเมื่อได้รับอนุญาตให้เปลี่ยนท้องที่ทำงานไปยังท้องที่จังหวัดอื่น
ตามกฎหมายว่าด้วยการทำงานของคนต่างด้าวหรือได้รับอนุญาตให้ทำงานกับนายจ้างใหม่
และต้องออกนอกเขตจังหวัดที่ได้จัดทำทะเบียนประวัติหรือจังหวัดที่ได้รับอนุญาตให้ทำงาน
ให้นำความในวรรคหนึ่งมาใช้บังคับ โดยอนุโลม

ทั้งนี้ ตั้งแต่วันที่ ๑๕ มิถุนายน พ.ศ. ๒๕๕๔ เป็นต้นไป


ประกาศ
ณ วันที่ ๒๕ พฤษภาคม พ.ศ. ๒๕๕๔
ชวรัตน์
ชาญวีรกูล
รัฐมนตรีว่าการกระทรวงมหาดไทย











ปริยานุช/ผู้จัดทำ
๒๘ กรกฎาคม
๒๕๕๔

ณัฐวดี ดำรง/ตรวจ
๒๘ กรกฎาคม
๒๕๕๔

















































[๑] ราชกิจจานุเบกษา
เล่ม ๑๒๘/ตอนพิเศษ ๗๔ ง/หน้า ๒๗/๖ กรกฎาคม ๒๕๕๔